钦定古今图书集成/明伦汇编/交谊典/第054卷 > 《逍遥谷䜩集序》王维
## 钦定古今图书集成/明伦汇编/交谊典/第054卷 > 《逍遥谷䜩集序》王维

山有姑射，人盖方外，海有蓬瀛，地非宇下，逍遥谷，天
都近者，王官有之。不废大伦，存乎小隐，迹崆峒而身
拖朱绂，朝承明而暮宿青霭，故可尚也。先天之君，俾
人在宥，懽心格于上帝，喜气降为阳春。时则有若太
子太师徐国公、左丞相始兴公、少师宜阳公、少保崔
公、特进邓公、吏部尚书武都公、礼部尚书杜公、宾客
王公，黼衣方领，垂珰珥笔，诏有不名，命无下拜。熙天
工者坐而论道，掌邦典者官司其方，相与察天地之
和，人神之泰。听于朝则雅颂矣，闻于野则赓歌矣。乃
曰：“猗哉，至理之代也。吾徒可以酒合䜩乐，考击钟鼓。”
退于彤庭，撰辰择地，右班剑骖六驺，画轮，载毂羽幢，
先路，以诣夫逍遥谷焉。神皋藉其绿草，骊山启于朱
户。渭之美竹，鲁之嘉树，云出于栋，水环其室，灞陵下
连乎菜地，新丰半入于《家林。馆》层巅槛侧迳师古节
俭，惟新丹垩。岩谷先曙，羲和不能信其时；芳卉后春，
句芒不能一其令。桃迳窈窕，蘅皋超忽，骖御延伫于
丛薄，珮玉升降于苍翠。于是外仆告次，兽人献鲜，𨱔
以大罍，烹用五鼎。木器拥肿，即天姿以为饰；沼毛𬞟
蘩，在山羞而可荐。伶人在位，曼姬始縠，《齐瑟》慷慨于
座右，赵舞徘徊于白云，衮旒松风，珠翠烟露，日在蒙
汜，群山夕岚，犹且濯缨清歌，据梧高咏，与松乔为伍，
是羲皇上人。且三代之后而其君帝舜，九服之内而
其俗华胥，上客则冠冕巢由，主人则兄弟元凯，合是
四美，同乎一时，废而不书，罪在司礼。窃思楚傅，常诣
茅堂之居；仰谢右军，忽序《兰亭》之事。盖不获命，岂曰
能贤。